text: Thyge Nielsen: Vi skal have styr på retningslinjerne
  24 marts 2016 kl. 19.00
  Oven på endnu en sag om lægefusk melder Region Syddanmark nu ud, at der skal gøres noget for at undgå at flere ukvalificerede læger ender på sygehusene.
  Efter at en udenlandsk kirurg for nylig blev politianmeldt for dokumentfalsk, er der fra Patientforeningens side blevet stillet et klart krav om politisk handling. Det ser nu ud til at ske.
  - Vi har et ansvar over for patienterne til at få styr på det her, siger Thyge Nielsen (V), medlem af sundhedsudvalget i Region Syddanmark, til TV SYD.
  Han garanterer i aftenens udsendelse på TV SYD, at der allerede kort efter påske vil blive taget hånd om sagen.
  - Vi vil snarest muligt koordinere, hvordan vi skal få ensrettet retningslinjerne for alle sygehuse i regionen. Vi er allerede på vej, men det er op til os i regionen at få sygehusene til at tolke retningslinjerne på den korrekte måde, siger Thyge Nielsen.
  Ud over Venstre, så er også SF klar til at kigge nærmere på at ensarte retningslinjerne for samtlige sygehuse i Region Syddanmark, så processen med at ansætte nye læger bliver lige grundig alle steder.
  